b'\n_START_ARTICLE_\nMarija Vojskovi\xc4\x8d\n_START_SECTION_\n\xc5\xbdivljenje\n_START_PARAGRAPH_\nMarija Vojskovi\xc4\x8d je \xc5\xbeivela v Ljubljani, kamor se je leta 1915 zaradi vojne preselila njena dru\xc5\xbeina. Mati je bila tr\xc5\xbea\xc5\xa1ka Slovenka, o\xc4\x8de pa je bil po rodu iz Istre, pod Avstrijo \xc5\xbeelezni\xc4\x8dar v Trstu._NEWLINE_Kon\xc4\x8dala je devetletno trgovsko \xc5\xa1olo v Ljubljani. Zaposlena je bila pri mestni dav\xc4\x8dni upravi. Po drugi svetovni vojni je delala kot korespondentka za nem\xc5\xa1ki in italijanski jezik v zunanji trgovini. Po letu 1971 je kot upokojenka \xc5\xbeivela v Mariboru, kjer se je do svoje smrti posve\xc4\x8dala pisateljevanju._NEWLINE_Umrla je spomladi leta 1997.\n_START_SECTION_\nDelo\n_START_PARAGRAPH_\nZnana je predvsem po \xc4\x8drticah in spominski prozi, napisala pa je tudi roman z naslovom V vol\xc4\x8dji ko\xc5\xbei (1997). Sprva je objavljala v reviji Sodobnost, literarni prodor pa ji je uspel z zbirko kratkih \xc4\x8drtic Tr\xc5\xbea\xc4\x8dani (1986). Njeno pisanje odlikuje veristi\xc4\x8dno neposreden in blago humoren slog, ki se je posebno slikovito izrazil v knjigi o pretresljivih usodah \xc5\xbeensk z naslovom \xc5\xbdenski zaliv (1992). V delu Hi\xc5\xa1a \xc5\xa1t. 15 (1988) je s humorno iskrivostjo izrisala like stare Ljubljane med prvo in drugo svetovno vojno. Zbirka zgodb Aj\xc4\x8dkin \xc4\x8das je iz\xc5\xa1la po njeni smrti (1997).'